АҞӘА, рашәарамза 9 — Sputnik. Ашьапылампыл азы Аԥсны зҽаԥсазтәыз азыҟаҵаҩ Никита Симониан иазиԥхьаӡоит Косово ФИФА ианалала ашьҭахь егьырҭ иазхаҵам аҳәынҭқаррақәагьы, Аԥсны, Приднестровие, Аахыҵ Уаԥстәыла реиԥш иҟоу, ассоциациа иалалартәеиԥш аҭагылазаашьа рымоуп ҳәа.
Уаанӡа Аԥсны Аԥыза-министр Артур Амқәаб ФИФА апрезидент Джанни Инфантино ихьӡала ашәҟәы ишьҭит Аԥсны еизгоу акоманда ФИФА аилазаарахь адкылара азҵаара иахәаԥшырц азы.
"Сара сгәаанагарала Косово рыдыркылазар, Аԥсны, Приднестровие, Аахыҵ Уаԥстәыла реиԥш иҟоу атәылақәа ркомандақәа зрыдрымкыларызеи", — иҳәеит Симониан.
Уаанӡа, Аԥснытәи еизго ашьапылампылтә команда ФИФА алаларазы иарбанызаалак азин аганахьала ԥынгыла ыҟам ҳәа иҳәахьан МГИМО Кавказ апроблемақәеи арегионалтә шәарҭадареи Рцентр аусзуҩ еиҳабы Николаи Силаевгьы.